b'\n_START_ARTICLE_\nGunnar Gren\n_START_SECTION_\nKehidupan awal\n_START_PARAGRAPH_\nGren telah dilahirkan pada 31 Oktober 1920. Bapanya ialah Johan Olsson manakala ibunya pula ialah Gerda Maria Olsson. Bapanya merupakan seorang tukang kayu. Gren telah dibesarkan di Majorna, Gothenburg. Sejak usia kecil, Gren telah menunjukkan kemahirannya dalam bola sepak. Pada 7 Oktober 1934, Presiden Persatuan Bola Sepak Gothenburg iaitu Carl "Ceve" Linde telah mengadakan acara "juggling". Kemudian, Gren memenangi hadiah sukannya yang pertama. G\xc3\xb6teborgs Sport Bladet menulis tentang seorang budak yang berusia 13 tahun menunjukkan kemahirannya dan bagaimana budak tersebut mengalahkan remaja-remaja lain dalam liga. Gren beraksi untuk Bollklubben Strix. Pada usia remajanya, beliau bermain untuk kelab Lindholmens BK, GAIK dan G\xc3\xa5rda BK.\n_START_SECTION_\nG\xc3\xa5rda BK\n_START_PARAGRAPH_\nPada tahun 1937, Gren mula beraksi untuk kelab  G\xc3\xa5rda BK. Beliau melakukan penampilan sulungnya dalam Allsvenskan pada 1 Mei 1938 menentang Malm\xc3\xb6 FF yang berkesudahan terikat seri tanpa jaringan. Sepanjang menjadi pemain Garda, beliau telah beraksi dalam 54 perlawanan dan menjaringkan 16 gol.\n_START_SECTION_\nIFK G\xc3\xb6teborg\n_START_PARAGRAPH_\nPada tahun 1941, Gren berpindah ke IFK Gothenburg. Kemudian, Gren berjaya memenangi satu kejuaraan domestik pada musim 1941-42 dan dinobatkan sebagai penjaring terbanyak pada tahun 1947. Beliau memenangi Guldbollen pada tahun 1946._NEWLINE_Perlawanan pertama Gren untuk kelab barunya ialah pada Ogos 1941 ketika menang 6-1 ke atas G\xc3\xa5rda BK. Beliau telah beraksi sebanyak 164 perlawanan dan menghasilkan 78 gol.\n_START_SECTION_\nMilan\n_START_PARAGRAPH_\nPada 11 September 1949, Gren tampil dalam penampilan sulungnya untuk Milan menentang Sampdoria yang menyaksikan Milan menang 1-3. Sepanjang kariernya di Milan, beliau (\'Gre\') mencipta trio mantap "Gre-No-Li" bersama pemain Sweden di Milan yang lain iaitu Gunnar Nordahl (\'No\') dan Nils Liedholm (\'Li\'). Beliau juga diberi nama samaran "Il Professore" dalam bahasa Itali yang bermaksud "profesor". Di Milan, beliau telah memenangi kejuaraan Serie A pada musim 1950-51. Beliau seterusnya melakukan 133 penampilan di Serie A dan menjaringkan 38 gol. Gren juga mengurus pasukan Milan pada tahun 1952 sebelum berpindah ke Fiorentina.\n_START_SECTION_\nAC Fiorentina / Genoa CFC / \xc3\x96rgryte IS\n_START_PARAGRAPH_\nPada 1953, Gren berpindah ke AC Fiorentina dan melakukan 55 kemunculan dan menjaringkan 5 gol. Kemudian pada tahun 1955, Gren berpindah ke Genoa CFC dan beliau telah beraksi dalam 29 perlawanan dan menjaringkan dua gol. Setelah berkelana ke Itali, Gren kembali semula ke tanah airnya. Pada tahun 1956, Gren kembali ke Gothenburg dan beliau menyertai \xc3\x96rgryte IS sebagai pemain dan pengurus. Gren meninggalkan kelab tersebut pada tahun 1959 dan menyertai kelab GAIS pada 1963.\n_START_SECTION_\nKerjaya antarabangsa\n_START_PARAGRAPH_\nGren melakukan penampilan sulung untuk pasukan kebangsaan Sweden pada 29 Ogos 1940 ketika pasukannya meraih kemenangan 3-2 ke atas Finland. Pada dekad seterusnya, beliau telah beraksi dalam 40 perlawanan untuk Sweden. Pada era ini, Gren sebahagian daripada pasukan Sweden yang memenangi pingat emas dalam Sukan Olimpik 1948 di London. Beliau telah menyumbat dua gol pada aksi final menentang Yugoslavia di Stadium Wembley._NEWLINE_Gren telah berhenti daripada mewakili pasukan Sweden. Walau bagaimanapun, kejohanan Piala Dunia 1958 yang berlangsung di tanah airnya telah memperlihatkan persiapan pasukan Sweden yang agak lemah. Persatuan Bola Sepak Sweden telah mengubah syarat dengan memanggil Gren yang telah menamatkan kariernya dan beraksi di Divisyen Kedua Sweden. Gren menjadi pemain tertua dalam edisi Piala Dunia kali ini iaitu berusia 37 tahun.  Beliau merupakan tonggak penting pasukan yang meraih pingat perak Piala Dunia. Gren tampil dalam lima perlawanan dan menjaringkan satu gol ketika perlawanan separuh akhir menentang Jerman Barat yang berkesudahan Sweden menang 2-1. Gren juga diumumkan ke dalam Bintang Pasukan Pilihan dalam edisi Piala Dunia tersebut._NEWLINE_Perlawanan terakhir Gren untuk Sweden pada 26 Oktober 1958 menentang Denmark yang tamat seri 4-4. Secara keseluruhannya, Gren telah beraksi dalam 57 perlawanan dan menjaringkan 32 gol.\n_START_SECTION_\nKerjaya pengurus\n_START_PARAGRAPH_\nSemasa di A.C. Milan, Gren telah mengendali pasukan tersebut pada tahun 1952. Gren juga mengendali pasukan \xc3\x96rgryte IS dan GAIS ketika menjadi pemain pengurus. Selepas bersara, Gren telah menjadi pengurus bola sepak beberapa kali. Gren juga menjadi pengarah teknikal untuk Juventus buat tempoh yang sementara pada tahun 1961. Gren seterusnya mengendali pasukan GAIS, IFK V\xc3\xa4rnamo, Redbergslids IK, Skogens IF, IK Oddevold dan F\xc3\xa4ssbergs IF.'